FC Nordsjælland tabte onsdag aften 2-4 hjemme til AaB i Superligaen. Efter kampen valgte FC Nordsjælland-træner Kasper Hjulmand at banke på til det vindene holds omklædningsrum - blot for at gå ind og lykønske nordjyderne. Hjulmand blev mødt med anerkendende nik fra AaB-lejren, og over for pressen uddybede han sin ros af AaB'erne. - Jeg vil rose AaB. Jeg synes, de var gode. Det var en kamp med højt tempo, men de havde rigtig godt styr på faserne af spillet. Først og fremmest var de hamrende effektive, de scorede fire mål på i alt 12-13 afslutninger, siger Hjulmand. - Det var et godt hold, vi var oppe mod, og det må man som modstander en gang i mellem bare anerkende. FC Nordsjælland kom ellers foran 1-0 mod AaB, men hurtigt havde gæsterne vendt opgøret til 1-2. - Kampen åbnede godt, og havde vi fået et 2-0-mål, tror jeg, at kampen havde ændret sig. Det kom ikke, men vi kom tilbage på 2-2. Det næste kritiske punkt blev derfor, at de kom på 3-2 lige inden pausen, siger træneren. - Var vi kommet til pause med 2-2, havde psykologien været lidt anderledes. Så deres 3-2-mål irriterer mig grænseløst, selvfølgelig også at det kom på en dødbold. Backen Jens Stryger Larsen erkender som sin træner, at AaB er svære at have med at gøre. - Det er et dygtigt hold. Vi plejer at have et godt tag på alle hold i Farum Park, men vi må erkende, at vi ikke havde styr på AaB, siger Stryger Larsen. - AaB gør det rigtig godt for tiden, og der er en grund til, at de fører an i Superligaen.

Referat:
Kasper Hjulmand roser AaB for deres flotte spil og skarphed. Han ærgrer sig dog over nordjydernes 3-2-mål.